Janie Bay, Danie Reënwolf sing saam op Top-20Danie Reënwolf en Janie Bay. Janie Bay en Danie Reënwolf se nuwe duet, “Ek glo nog in jou”, betree vandeesweek die Maroela Media Top-20 in die 19de plek. Danie is ook bekend as voorsanger van die groep Spoegwolf. Die twee musikante se paaie het aan die begin van die jaar by ’n geselligheid gekruis. “Ons het toe gesels oor die moontlikheid om iets saam te doen, maar met ons skedules en die inperking was ons nie seker of dit vanjaar sou kon gebeur nie,” vertel Janie. “Toe die idee van hierdie liedjie begin vorm het, het ek dadelik geweet dat dit die regte een is om saam met Danie aan te pak.” Die musiekvideo van die lied is geskiet by ’n vriendin van Janie se huis in Stellenbosch. “Dit was ’n lekker liedjie om te kon skryf. Janie het ’n ongelooflike talent om van ’n eenvoudige lied iets besonders te maak. Dit was baie pret en ek dink ons het nogal iets spesiaal hiermee gedoen,” sê Danie. Riaan Benadé se “Gooi nog ’n whiskey” bly vir die derde week in die no. 1-posisie. In vandeesweek se Maroela Media Afrikaanse Top-20 is daar drie snitte wat styg, 12 wat daal, vier wat onveranderd bly en een nuwe enkelsnit wat die Top-20 betree.